## Educació habilita una oficina d’informació per la DANA per a centralitzar les necessitats dels centres educatius, ajuntaments, universitats i empreses

*** •L’objectiu és donar resposta de manera àgil a les consultes per àrees**

La Conselleria d’Educació, Cultura, Universitats i Ocupació ha habilitat una oficina d’informació, a la disposició dels ajuntaments, centres educatius, universitats i empreses (pimes, cooperatives, autònoms…) per a canalitzar les necessitats de les quatre àrees després de la DANA.

L’objectiu és donar resposta de manera àgil a les consultes per àrees. Així, en l’àrea d’Educació es podran traslladar consultes que comprenen tots els àmbits afectats per la DANA, com equipament, mobiliari, material escolar o infraestructures.

Al mateix temps, des de la Conselleria s’està treballant en contacte directe amb els centres educatius, que estan comunicant la disponibilitat per a impartir classes en els pròxims dies o no, en funció del grau de desperfectes. Com ja es va informar des d’Educació, hi ha entorn d’una vintena de municipis de la província de València en els quals no es podrà prestar el servici educatiu en cap dels seus centres en la setmana que ve.

A la llista s’ha sumat en les últimes hores el municipi de Torrent, mentres que hi ha algunes localitats que el dijous figuraven en la llista i que han comunicat este matí la seua disponibilitat per a obrir. No obstant això, esta obertura queda subjecta a les avaluacions que els tècnics de la Conselleria ja estan realitzant. La consulta seguix oberta perquè els municipis puguen traslladar si estan en situació d’impartir classes o no.

En Cultura, l’oficina podrà canalitzar consultes sobre danys ocasionats en el patrimoni arquitectònic, artístic o museístic, així com en instal·lacions, centres culturals, expositius o escènics, locals de societats musicals, arxius, biblioteques i agències de lectura, entre altres.

Quant a Universitats, cal recordar que són institucions autònomes, que canalitzen la informació en els seus respectius organismes. No obstant això, sí que depés d’esta Secretaria Autonòmica la informació relacionada amb les ensenyances superiors artístiques dependents de l’Institut Superior d’Ensenyances Artístiques de la Comunitat Valenciana (ISEACV).

Finalment, les empreses podran comunicar les seues consultes sobre l’àrea d’Ocupació i Treball, com ara la necessitat de presentar un ERTO per força major pels danys de la DANA o les ajudes que des del punt de vista de foment de l’ocupació es necessiten per a reprendre l’activitat.

Els correus habilitats són:

• dana\_educacio@gva.es  
• dana\_cultura@gva.es  
• dana\_universitats@gva.es  
• dana\_ocupacio@gva.es

Fecha: 02/11/2024